Ծաղկունյաց-Զանգեզուրի տեկտոնական գոտի

Ծաղկունյաց-Զանգեզուրի տեկտոնական գոտի, տեկտոնական գոտի ՀՀ կենտրոնական մասում։ Ձգվում է հյուսիս-արևմուտքից հարավ-արևելք, ընդգրկում Ծաղկունյաց, Գեղամա և Զանգեզուրի լեռնաշղթաները։

Ձևավորումը սկսվել է մինչքեմբրից, շարունակվել մինչև հետբայկալյան լեռնակազմական շարժումները։ Սահմանազատվում է Բազում-Զանգեզուրի  (հյուսիս-արևելքից) և Անի-Օրդուբադի  (հարավ-արևմուտքից) խորքային խախտումներով, որոնց հետևանքով Ծաղկունյաց և Զանգեզուրի լեռնաշղթաների բյուրեղային հիմքերն ունեն բարձր դիրք և վերածվել են վերնետվածք-կամարածալքային միջնազանգվածների։ Բնորոշ են բարդ տեկտոնական կառուցվածքը, հերցինյան ու ալպյան ծալքավորումները, խզումնային խախտումները, տարբեր կազմերի ու հասակների մագմայական ներժայթուքները, ապարների փոխակերպությունն ու շերտայնությունը։

Հայաստանի տեկտոնական գոտիներ